Giovanni Legrenzi

**Giovanni Legrenzi** (* pokrstený 12. august 1626, Clusone – † 27. máj 1690, Benátky) bol taliansky organista a hudobný skladateľ barokového obdobia.

## Život
Narodil sa v Clusone neďaleko Bergama v Lombardii. V rokoch 1645 až 1656 pôsobil ako organista v chráme Santa Maria Maggiore v Bergame. Roku 1656 odišiel do Ferrary, kde sa stal majstrom kapelníkom (*maestro di cappella*) v Akadémii svätého Ducha (Accademia dello Spirito Santo) a zotrval tam do roku 1665. 
  
O jeho živote v nasledujúcich piatich rokoch sa nič podstatné nevie. Uchádzal sa o zamestnanie v mnohých európskych mestách, ale nikde sa natrvalo neuchytil. V roku 1670 sa stal zbormajstrom v sirotinci *Ospedale dei Derelitti*. Vo vtedajšom zmysle slova šlo o zariadenie medzi internátnou školou a konzervatóriom. Okrem sirôt a opustených detí sa tam na náklady mesta vychovávali aj nadané deti z riadnych rodín. Okrem toho bol od roku 1671 kapelníkom v kostole *Congregazione dei Filippini*. O desať rokov neskôr vystriedal Antonia Sartoria vo funkcii zástupcu kapelníka chrámu sv. Marka v Benátkach, aby sa v roku 1685 stal v tomto chráme kapelníkom.

Najplodnejšie obdobie jeho opernej tvorby je okolo roku 1681, kedy komponoval minimálne dve opery ročne. Keď sa stal v chráme sv. Marka hlavným kapelníkom, sústredil sa skôr na chrámovú hudbu. K povinnostiam vtedajšieho „*maestro di cappella*“ patrila aj starostlivosť o ďalšie hudobné vzdelanie členov súboru. Medzi jeho študentov v tom čase patrili napr. aj Francesco Gasparini, Antonio Lotti alebo Giovanni Varischino.

## Význam

Legrenzi bol aktívny vo väčšine žánrov barokovej hudby severného Talianska vrátane opery, vokálnej chrámovej hudby a inštrumentálnej hudby.

Legrenzovo dielo upadlo neprávom do zabudnutia. Zatienili ho mená jeho žiakov (Antonio Vivaldi, Antonio Caldara), ktorí doviedli do dokonalosti myšlienky Giovanniho Legrenza. Zaslúžil sa okrem iného o rozvoj sonátovej formy, ktorej dal pevný rád. Dbal na zreteľné kontrasty medzi jednotlivými vetami a predpisoval aj tempá jednotlivých častí, čo nebolo dovtedy zvykom. V jeho sonátach pre dva nástroje (*sonatas a due*) a triových sonátach (*sonatas a tre*) boli party jednotlivých nástrojov prakticky rovnocenné. Podobne jeho kantáty po formálnej stránke významne ovplyvnili dielo Alessandra Scarlattiho.

## Dielo

### Živé inštrumentálne skladby

* 18 Sonate da chiesa a due e tre Libro Primo op. 2 (1655). 
* 30 Sonate da camera et da chiesa Libro Secondo op. 4 (1656) 
* 16 Sonate a due, tre, cinque e sei Libro Terzo op. 7 (1663) 
* La Galini – sonata pro housle, violoncello a klavír op. 8
* La Cetra - 16 Sonate a due, tre e quatro Libro Quatro op. 10 (1673) 
* 16 Balletti e Correnti a cinque stromenti con il basso continuo per il cembalo Libro Quinto op.16 (1691) 

### Opery

* *Nino il giusto* (1662 Ferrara) stratené 
* *L'Achille in Sciro* (1663 Ferrara) stratené 
* *Zenobia e Radamisto* (1665 Ferrara) 
* *Tiridate* (revidovaná verze *Zenobia e Radamisto* - 1668 Benátky) stratené 
* *Eteocle e Polinice* (1675 Benátky) 
* *La divisione del mondo* (1675 Benátky) 
* *Adone in Cipro* (1676 Benátky) stratené 
* *Germanico sul Reno* (1676 Benátky) 
* *Totila* (1677 Benátky) 
* *Il Creso* (1681 Benátky) 
* *Antioco il grande* (1681 Benátky) 
* *Il Pausania* (1682 Benátky) 
* *Lisimaco riamato* (1682 Benátky) 
* *L'Ottaviano Cesare Augusto* (1682 Mantova) stratené 
* *Giustino* (1683 Benátky) 
* *I due Cesari* (1683 Benátky) 
* *L'anarchia dell'imperio* (1684 Benátky) stratené  
* *Publio Elio Pertinace* (16846 Benátky) stratené  
* *Ifianassa e Melampo* (1685 Pratolino) stratené

## Externé odkazy

* Kantáty notové ukážky, (text po angl.) 
* Diskografia, komorné skladby
* Prehľad dostupného diela na súkromnej stránke

Kategória:Narodenia v 1626
Kategória:Úmrtia v 1690
Kategória:Talianski hudobní skladatelia